b'\n_START_ARTICLE_\nSvaro\xc5\xbei\xc4\x8d\n_START_SECTION_\nEtimologija\n_START_PARAGRAPH_\nSvaro\xc5\xbei\xc4\x8d je bil najverjetneje sin Svaroga, njegovo ime pa sestavljeno iz *Svarog in slovanske patronimi\xc4\x8dne pripone \xe2\x80\x93i\xc4\x8d. Vendar obstajajo tudi druga\xc4\x8dna mnenja. V. Pisani meni, da Svarog sploh ni nikoli obstajal, da ga je na osnovi obstoja patronimi\xc4\x8dnih imen s pripono \xe2\x80\x93i\xc4\x8d skonstruiral avtor Ipatske kronike iz 13. stoletja. Dejansko obstajajo tak\xc5\xa1ni poskusi razlage imena Svaro\xc5\xbei\xc4\x8d, pri katerih se lahko ognemo omenjanju Svaroga. Po Bruecknerju naj bi ime izhajalo iz Swarzy\xc4\x87 sia v pomenu\xc2\xa0\xc2\xbbprepirati se\xc2\xab. Pisani Svaro\xc5\xbei\xc4\x8d izvaja iz *sva v pomenu, ki mu ustreza litovski suo (\xc2\xbbpes\xc2\xab) ter rogu/ro\xc5\xbei\xc4\x8di (\xc2\xbbrog\xc2\xab), obenem pa opozarja, da sta v vasi Swario\xc5\xbeyn leta 1205 \xc5\xbeivela brata Swadajewik, kar pomeni pasjega mladi\xc4\x8da, ki sesa.\n_START_SECTION_\nOsnovne poteze\n_START_PARAGRAPH_\nIme Svaro\xc5\xbei\xc4\x8d, ki verjetno predstavlja patronimno ime, je poznano tako med zahodnimi kot vzhodnimi Slovani.  Vsaj med zahodnimi Slovani je Svaro\xc5\xbei\xc4\x8d verjetno Radegost, saj vir iz 11. stoletja poro\xc4\x8da, da se je mesto Retra neko\xc4\x8d imenovalo Radigost, tam pa so \xc4\x8dastili boga Svaro\xc5\xbei\xc4\x8da. V Rusiji je Svaro\xc5\xbei\xc4\x8d kot ka\xc5\xbee postal vzdevek boga Da\xc5\xbeboga.\n_START_SECTION_\nAstronomsko ozadje kulta\n_START_PARAGRAPH_\nV Ipatski kroniki iz 13. stoletja Da\xc5\xbebog, ki se kasneje ena\xc4\x8di s Svaro\xc5\xbei\xc4\x8dem, nosi tudi ime Helios (\xc2\xbbSonce\xc2\xab).Med tem, ko nekateri (npr. Pisani) vztrajajo pri tem, da je Svaro\xc5\xbei\xc4\x8d son\xc4\x8dno bo\xc5\xbeanstvo, drugi (Kuli\xc5\xa1i\xc4\x87, Gasparini, Ovsec) domnevajo, da moramo v tem bo\xc5\xbeanstvu videti lunarno bitje: na to naj bi med drugim kazala povezava Svaroga in Svaro\xc5\xbei\xc4\x8da z lunarnim Hefajstom. Toda istovetenje vzhodnega Svaro\xc5\xbei\xc4\x8da s son\xc4\x8dnim Da\xc5\xbebogom in omemba, da je Svaro\xc5\xbei\xc4\x8d brat Artemide, nedvomno potrjuje, da je bil vzhodni Svaro\xc5\xbei\xc4\x8d gotovo son\xc4\x8dno bajeslovno bitje.'